Város Napja – Civilek Napja
1808. szeptemberében I. Ferenc császár mezővárosi rangot adományozott Túrkevének.
E jeles eseményre emlékezve minden évben a hónap első hétvégéjén kerül megrendezésre településünkön a
Város Napja – Civilek Napja, mely az idén a Nagykunságért Leader Expo és a Kevi Kunok Találkozójának programjaival egészült ki.
A sok látogatót vonzó, kulturális programokkal, képzőművészeti kiállításokkal, vetélkedővel, főzőversennyel színesített rendezvény lehetőséget nyújtott a városban működő nonprofit szervezetek bemutatkozására, tevékenységeik népszerűsítésére is.
A Nimfea Természetvédelmi Egyesület a Petőfi Sándor Általános Iskola tornacsarnokában rendezett civil kiállításon önálló standdal jelent meg, ahol munkatársaink az „Értékőrző Nagykunság” elnevezésű, a ránk hagyott örökség megőrzését, átmentését célul tűző programot mutatták be az érdeklődőknek.
Ekkor került meghirdetésre „Megőrzött emlékezet” címmel legújabb ifjúsági helytörténeti adatgyűjtő pályázatunk is, melyre általános- és középiskolás diákok írásműveit várjuk. Ingyenes kiadványaink nagy sikert arattak a látogatók körében, sok városunkból elszármazott vendég vette kézbe örömmel az idén nyáron negyedik kiadást megért Szülőföldem, Túrkeve című könyvet, vagy Finta Sándor Kisbojtár-ját.